b'\n_START_ARTICLE_\nJon Ola Sand\n_START_SECTION_\n\xc5\xbdivljenje\n_START_PARAGRAPH_\nJe sin igralcev Bj\xc3\xb8rna Sanda in Unni Bernhoft. Odra\xc5\xa1\xc4\x8dal je v Vinderenu v Oslu, ima brata in sestro. Njegov brat Simen je igralec in pisatelj._NEWLINE_\xc5\xbdivi v \xc5\xbdenevi v \xc5\xa0vici._NEWLINE_Oktobra 2010 je bil na Norve\xc5\xa1kem potnik na vlaku, ki se je iztiril v Skotterudu, pri \xc4\x8demer je bilo po\xc5\xa1kodovanih okoli 40 ljudi.\n_START_SECTION_\nPoklicna pot\n_START_PARAGRAPH_\nLeta 1980 je nastopil vn manj\xc5\xa1i stranski vlogi v filmu At dere t\xc3\xb8r!, istega leta je kon\xc4\x8dal \xc5\xa1olanje na srednji \xc5\xa1oli, kjer je obiskoval glasbeno smer. Kot najstnik je kot bobnar nastopal v hardrockovski glasbeni skupini, kar mu je pomagalo pri zaposlitvi kot raziskovalec za glasbeno televizijsko oddajo na norve\xc5\xa1ki nacionalni radioteleviziji NRK. Televizijsko kariero pri NRK je za\xc4\x8del leta 1981, nato pa je napredoval do polo\xc5\xbeaja programskega sekretarja, kasneje pa je postal producent in projektni vodja. Na tem mestu je vodil obse\xc5\xbene produkcije in koprodukcije pri NRK. Med letoma 1992 in 1996 je delal pri konkuren\xc4\x8dni televiziji TV 2. Je \xc4\x8dlan Mednarodne akademije za televizijske umetnosti in znanosti._NEWLINE_Kot televizijski producent ali re\xc5\xbeiser je bil vklju\xc4\x8den med drugim v naslednje televizijske projekte: koncert ob Nobelovi nagradi za mir, prireditve podelitve televizijske nagrade amanda in nacionalnega izbora za Pesem Evrovizije Melodi Grand Prix. Med letoma 1998 in 2005 je bil vodja norve\xc5\xa1ke delegacije na Pesmi Evrovizije.\n_START_SECTION_\nEvrovizija\n_START_PARAGRAPH_\nLeta 2010 so ga imenovali za izvr\xc5\xa1nega producenta 55. izbora Pesmi Evrovizije, ki je potekala v Oslu na Norve\xc5\xa1kem. Sand je bil leta 2010 tudi direktor produkcije pri NRK, ki je bil tega leta odgovoren za organizacijo izbora._NEWLINE_26. novembra 2010, po upokojitvi Svanteja Stockseliusa, so ga imenovali za izvr\xc5\xa1nega nadzornika za Pesem Evrovizije pri Evropski radiodifuzni zvezi (EBU) in njegova funkcija je za\xc4\x8dela uradno veljati 1. januarja 2011. Na polo\xc5\xbeaj se je sicer po poro\xc4\x8dilih prijavilo 39 kandidatov. Kot izvr\xc5\xa1ni nadzornik ima glavno besedo pri produkciji izbora za Pesem Evrovizije, pri \xc4\x8demer lahko preglasi oziroma daje navodila producentom. Prav tako je odgovoren za celoten sistem glasovanja na Pesmi Evrovizije. Leta 2016 je postal tudi izvr\xc5\xa1ni nadzornik za Mladinsko Pesem Evrovizije. Odkar ima polo\xc5\xbeaj izvr\xc5\xa1nega nadzornika pri EBU, ni ve\xc4\x8d zaposlen na NRK.'